CELEX: 32021D0105
Language: mt
Date: 2021-01-28 00:00:00
Title: Id-Deċiżjoni ta’ Implimentazzojni tal-Kummissjoni (UE) 2021/105 tat-28 ta’ Jannar 2021 dwar l-estensjoni tal-azzjoni li ħadet l-Aġenzija Daniża tal-Ħarsien tal-Ambjent li tippermetti t-tqegħid fis-suq u l-użu tal-prodott bijoċidali Biobor JF f’konformità mal-Artikolu 55(1) tar-Regolament (UE) Nru 528/2012 tal-Parlament Ewropew u tal-Kunsill (notifikata bid-dokument C(2021) 375) (It-test bid-Daniż biss huwa awtentiku)

1.2.2021   
               
               
                  MT
               
               
                  Il-Ġurnal Uffiċjali tal-Unjoni Ewropea
               
               
                  L 35/23
               
            
         ID-DEĊIŻJONI TA’ IMPLIMENTAZZOJNI TAL-KUMMISSJONI (UE) 2021/105
         tat-28 ta’ Jannar 2021
         dwar l-estensjoni tal-azzjoni li ħadet l-Aġenzija Daniża tal-Ħarsien tal-Ambjent li tippermetti t-tqegħid fis-suq u l-użu tal-prodott bijoċidali Biobor JF f’konformità mal-Artikolu 55(1) tar-Regolament (UE) Nru 528/2012 tal-Parlament Ewropew u tal-Kunsill
         
            
               (notifikata bid-dokument C(2021) 375)
            
         
         (It-test bid-Daniż biss huwa awtentiku)
         IL-KUMMISSJONI EWROPEA,
         Wara li kkunsidrat it-Trattat dwar il-Funzjonament tal-Unjoni Ewropea,
         Wara li kkunsidrat ir-Regolament (UE) Nru 528/2012 tal-Parlament Ewropew u tal-Kunsill tat-22 ta’ Mejju 2012 dwar it-tqegħid fis-suq u l-użu tal-prodotti bijoċidali (1), u b’mod partikolari t-tielet subparagrafu tal-Artikolu 55(1) tiegħu,
         Billi:
         
                     (1)
                  
                  
                     Fl-1 ta’ Mejju 2020, l-Aġenzija Daniża tal-Ħarsien tal-Ambjent (“l-awtorità kompetenti”) adottat deċiżjoni f’konformità mal-ewwel subparagrafu tal-Artikolu 55(1) tar-Regolament (UE) Nru 528/2012 biex sad-29 ta’ Ottubru 2020 ikun permess it-tqegħid fis-suq u l-użu tal-prodott bijoċidali Biobor JF għat-trattament antimikrobiku tat-tankijiet tal-karburant tal-inġenji tal-ajru (“l-azzjoni”). L-awtorità kompetenti għarrfet lill-Kummissjoni u lill-awtoritajiet kompetenti tal-Istati Membri l-oħra bl-azzjoni u l-ġustifikazzjoni tagħha, f’konformità mat-tieni subparagrafu tal-Artikolu 55(1) ta’ dak ir-Regolament.
                  
               
                     (2)
                  
                  
                     Skont it-tagħrif li tat l-awtorità kompetenti, l-azzjoni kienet meħtieġa sabiex titħares is-saħħa pubblika. Il-kontaminazzjoni mikrobijoloġika tat-tankijiet tal-karburant u tas-sistemi tal-karburant tal-inġenji tal-ajru tista’ twassal għall-funzjonament ħażin tal-magna ta’ inġenju tal-ajru, u tipperikola l-ajrunavigabbiltà tiegħu, u b’hekk tipperikola s-sikurezza tal-passiġġieri u tal-ekwipaġġ. Il-pandemija tal-COVID-19 u r-restrizzjonijiet fuq it-titjiriet li rriżultaw minnha wasslu biex bosta inġenji tal-ajru kellhom jibqgħu pparkjati temporanjament. L-immobbiltà tal-inġenji tal-ajru hija fattur aggravanti tal-kontaminazzjoni mikrobijoloġika.
                  
               
                     (3)
                  
                  
                     Il-Biobor JF fih 2,2’-(1-metiltrimetilenediossi)bis-(4-metil-1,3,2-diossaborinan) (numru CAS 2665-13-6) u 2,2’-ossibis (4,4,6-trimetil-1,3,2-diossaborinan) (numru CAS 14697-50-8), li huma sustanzi attivi għall-użu fil-prodotti bijoċidali tat-tip ta’ prodott 6 bħala preservattivi tal-prodotti waqt il-ħżin, kif iddefinit fl-Anness V tar-Regolament (UE) Nru 528/2012. Billi dawk is-sustanzi attivi mhumiex elenkati fl-Anness II tar-Regolament Delegat tal-Kummissjoni (UE) Nru 1062/2014 (2), mhumiex inklużi fil-ħidma tal-eżami sistematiku tas-sustanzi attivi eżistenti kollha li jinsabu fil-prodotti bijoċidali msemmija fir-Regolament (UE) Nru 528/2012. Għalhekk, l-Artikolu 89 ta’ dak ir-Regolament ma japplikax għalihom u jridu jiġu vvalutati u approvati qabel ma l-prodotti bijoċidali li jkun fihom minnhom ikunu jistgħu jiġu awtorizzati fil-livell nazzjonali wkoll.
                  
               
                     (4)
                  
                  
                     Fit-2 ta’ Ottubru 2020, il-Kummissjoni rċeviet talba motivata mingħand l-awtorità kompetenti biex tiġi estiża l-azzjoni f’konformità mat-tielet subparagrafu tal-Artikolu 55(1) tar-Regolament (UE) Nru 528/2012. It-talba motivata saret minħabba tħassib li s-sikurezza tat-trasport tal-ajru tista’ tibqa’ pperikolata minħabba l-kontaminazzjoni mikrobijoloġika tat-tankijiet u tas-sistemi tal-karburant tal-inġenji tal-arju wara d-29 ta’ Ottubru 2020, u fuq l-argument li l-Biobor JF huwa essenzjali biex jikkontrolla din il-kontaminazzjoni mikrobijoloġika.
                  
               
                     (5)
                  
                  
                     Skont it-tagħrif li tat l-awtorità kompetenti, il-Biobor JF huwa l-uniku prodott disponibbli għal dan l-użu. L-uniku prodott bijoċidali alternattiv irrakkomandat mill-manifatturi tal-inġenji tal-ajru u tal-magni għat-trattament tal-kontaminazzjoni mikrobijoloġika (il-Kathon™ FP 1.5) ġie rtirat mis-suq f’Marzu tal-2020 minħabba anomaliji serji fl-imġiba tal-magni li ġew osservati wara t-trattament b’dak il-prodott.
                  
               
                     (6)
                  
                  
                     Kif indikat mill-awtorità kompetenti, ma jeżistux alternattivi mekkaniċi għat-trattament tal-kontaminazzjoni mikrobijoloġika.
                  
               
                     (7)
                  
                  
                     Skont it-tagħrif li għandhom is-servizzi tal-Kummissjoni, il-manifattur tal-Biobor JF ħa passi biex il-prodott jiġi awtorizzat b’mod regolari, u fil-futur qarib mistennija titressaq applikazzjoni għall-approvazzjoni tas-sustanzi attivi li fih. L-approvazzjoni tas-sustanzi attivi u l-awtorizzazzjoni sussegwenti tal-prodott bijoċidali jkunu soluzzjoni permanenti għall-futur, iżda jeħtieġ tul ta’ żmien sinifikanti biex dawk il-proċeduri jitlestew.
                  
               
                     (8)
                  
                  
                     Peress li jekk ma jsirx kontroll tal-kontaminazzjoni mikrobijoloġika tat-tankijiet u tas-sistemi tal-karburant tal-inġenji tal-ajru tista’ tkun ipperikolata s-sikurezza tat-trasport bl-ajru, u billi dak il-periklu ma jistax jitrażżan sew bl-użu ta’ prodott bijoċidali ieħor jew b’mezzi oħra, jixraq li l-awtorità kompetenti titħalla testendi l-azzjoni.
                  
               
                     (9)
                  
                  
                     Meta wieħed iqis li l-azzjoni ilha li skadiet mid-29 ta’ Ottubru 2020, jenħtieġ li din id-Deċiżjoni jkollha effett retroattiv.
                  
               
                     (10)
                  
                  
                     Il-miżuri previsti f’din id-Deċiżjoni huma konformi mal-opinjoni tal-Kumitat Permanenti dwar il-Prodotti Bijoċidali,
                  
               ADOTTAT DIN ID-DEĊIŻJONI:
         
            Artikolu 1
            L-Aġenzija Daniża għall-Ħarsien tal-Ambjent tista’ testendi l-azzjoni li tippermetti t-tqegħid fis-suq u l-użu tal-prodott bijoċidali Biobor JF għat-trattament antimikrobiku tat-tankijiet tal-karburant tal-inġenji tal-ajru sat-3 ta’ Mejju 2022.
         
         
            Artikolu 2
            Din id-Deċiżjoni hija indirizzata lill-Aġenzija Daniża għall-Ħarsien tal-Ambjent.
            Għandha tapplika mit-30 ta’ Ottubru 2020.
         
         
            Magħmul fi Brussell, it-28 ta’ Jannar 2021.
            
               
                  Għall-Kummissjoni
               
               Stella KYRIAKIDES
               
                  Membru tal-Kummissjoni
               
            
         
         
            (1)  ĠU L 167, 27.6.2012, p. 1.
         
            (2)  Ir-Regolament ta’ Delega tal-Kummissjoni (UE) Nru 1062/2014 tal-4 ta’ Awwissu 2014 dwar il-programm ta’ ħidma għall-evalwazzjoni sistematika tas-sustanzi attivi bijoċidali kollha li jeżistu fil-prodotti bijoċidali msemmijin fir-Regolament (UE) Nru 528/2012 tal-Parlament Ewropew u tal-Kunsill (ĠU L 294, 10.10.2014, p. 1).